A Tanács 2537/1999/EK rendelete

(1999. november 12.)

a Japánból, Tajvanból, a Kínai Népköztársaságból, Hongkongból, a Koreai Köztársaságból, Malajziából, Mexikóból, az Amerikai Egyesült Államokból és Indonéziából származó egyes mágneslemezek (3,5″ mikrolemezek) behozatalára vonatkozó végleges dömpingellenes vámok kivetéséről szóló 2861/93/EGK, 2199/94/EK, 663/96/EK és 1821/98/EK rendelet, és az Indonéziából származó, a PT Betadiskindo Binatama által a Közösségbe történő exportra gyártott és értékesített egyes mágneslemezek (3,5″ mikrolemezek) behozatalára vonatkozó végleges dömpingellenes vám újbóli kivetéséről szóló 1335/1999/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendeletre [1], és különösen annak 11. cikke (3) bekezdésére,

tekintettel a tanácsadó bizottsággal folytatott konzultációt követően a Bizottság által benyújtott javaslatra,

mivel:

(A) FELÜLVIZSGÁLATI KÉRELEM

(1) A többek között Japánból származó mágneslemezek (3,5 mikrolemezek) behozatalára vonatkozó végleges dömpingellenes vámok kivetéséről szóló 2861/93/EGK tanácsi rendelet [2] időközi felülvizsgálatára nyújtott be kérelmet az egyaránt japán székhelyű Sony Corporation és a Fuji Photo Film Co. Ltd., a továbbiakban a "Sony" és a "Fuji Film".

(2) A 384/96/EK rendelet 11. cikkének (3) bekezdése szerinti kérelem arra irányult, hogy a szóban forgó eljárásban érintett termék meghatározásának körülményeit változtassák meg úgy, hogy az lehetővé tegye felülvizsgálat kezdeményezését. A kérelem szerint a hagyományos 3,5″, 1,44 megabájt tárkapacitással rendelkező mikrolemezek és az új generációs, 200 megabájt tárkapacitással rendelkező 3,5″ mikrolemezek nem tekinthetők egységes terméknek és ezért azokat ki kell zárni a meglévő dömpingellenes intézkedések hatálya alól.

(3) Mivel a kérelem elegendő elfogadható bizonyítékot tartalmazott, a Bizottság a 2861/93/EGK rendelet időközi felülvizsgálatának kezdeményezése mellett döntött [3]. Ugyanakkor a Bizottság úgy ítélte meg, hogy a vizsgálatot ki kell terjeszteni az ugyanerre a termékre előírt minden egyéb meglévő intézkedésre, és ennek megfelelően döntött a felülvizsgálat kiterjesztéséről a Hongkongból, a Koreai Köztársaságból, Malajziából, Mexikóból, az Amerikai Egyesült Államokból és Indonéziából származó behozatalra alkalmazott intézkedésekre is.

(4) Ez az időközi felülvizsgálat az intézkedéseket előíró rendeletek termékekre vonatkozó hatályának tisztázására korlátozódott.

(B) MEGLÉVŐ INTÉZKEDÉSEK

(5) A jelenleg hatályban lévő intézkedések végleges dömpingellenes vámok, amelyeket egyes mágneslemezekre (3,5″ mikrolemezekre) vetettek ki értékvámok formájában a következő rendeletekkel:

- a Japánból, Tajvanból és a Kínai Népköztársaságból származó egyes mágneslemezek (3,5″ mikrolemezek) behozatalára vonatkozó végleges dömpingellenes vám kivetéséről szóló 2861/93/EGK rendelet,

- a Hongkongból és a Koreai Köztársaságból származó egyes mágneslemezek (3,5″ mikrolemezek) behozatalára vonatkozó végleges dömpingellenes vám kivetéséről szóló 2199/94/EK rendelet [4],

- a Malajziából, Mexikóból és az Amerikai Egyesült Államokból származó egyes mágneslemezek (3,5″ mikrolemezek) behozatalára vonatkozó végleges dömpingellenes vám kivetéséről szóló 663/96/EK rendelet [5],

- az Indonéziából származó egyes mágneslemezek (3,5″ mikrolemezek) behozatalára vonatkozó végleges dömpingellenes vám kivetéséről szóló 1821/98/EK rendelet [6],

- az Indonéziából származó, és a BT Betadiskindo Binatama által a Közösségbe exportra gyártott és értékesített egyes mágneslemezek (3,5″ mikrolemezek) behozatalára vonatkozó végleges dömpingellenes vám újbóli kivetéséről szóló 1335/1999/EK rendelet [7] (amely erre a vállalatra vonatkozó, újonnan alkalmazott felülvizsgálatnak az eredménye).

(C) ELJÁRÁS

(6) A Bizottság az érdekeltként ismert feleknek lehetőséget adott, hogy álláspontjaikat írásban ismertessék, és meghallgatást kérjenek.

(7) Írásban ismertette álláspontját a közösségi iparágazat, amelyet az Európai Mágneslemez Gyártók Bizottsága (Diskma) képviselt azon gyártók nevében, akiknek az összesített 3,5″ mikrolemez kibocsátása jelentős arányt képviselt az ilyen mikrolemezek közösségi előállításában.

(8) A felülvizsgálat kérelmezői (Sony és Fuji Film) meghallgatást kértek, és arra engedélyt kaptak. A Hitachi Maxell Ltd (a továbbiakban a "Hitachi Maxell"), a nagy kapacitású mikrolemezek egy másik japán exportőr gyártója szintén kérelmet nyújtott be, hogy az általa gyártott egyik terméket zárják ki az intézkedések hatálya alól.

(9) Egy amerikai exportőr gyártó, az Imation Europe BV (a továbbiakban az "Imation"), amely ellenezte a termékek kizárását a dömpingellenes intézkedések hatálya alól, meghallgatást kért és arra megkapta az engedélyt.

(10) Beadványok érkeztek még a Hongkongi Gazdasági és Kereskedelmi Hivataltól (az exportáló ország hatósága) és a Memtek Europe Ltd-től, amely a hongkongi székhelyű, gyártását a Kínai Népköztársaságban végző Hanny Vállalatcsoport tagja (a továbbiakban a "Hanny").

(D) A VIZSGÁLAT TÁRGYÁT KÉPEZŐ TERMÉK ÉS HASONLÓ TERMÉK

(11) A termékek, amelyekre a rendeletek mindegyike vonatkozik az ex85232090 vámtarifaszám alá tartozó bizonyos mágneslemezek (3,5″ mikrolemezek), amelyeket kódolt digitális információ rögzítésére és tárolására használnak.

A vizsgálatok során, amelyek eredményeként elfogadták a Japán, Tajvan és a Kínai Népköztársaság elleni intézkedéseket, megvizsgálták a dömpingellenes intézkedések kiterjesztésének kérdését a nagyobb tárkapacitással rendelkező 3,5″ mikrolemezekre is. Az átmeneti intézkedéseket elrendelő 920/93/EGK bizottsági rendelet 9. preambulumbekezdésében meghatározottak szerint [8] egy japán gyártó kérelmezte, hogy a négy megabájt és annál nagyobb tárkapacitással rendelkező 3,5″ mikrolemezeket zárják ki az eljárás hatálya alól, de ezt a kérelmet elutasították azon az alapon, hogy a 920/93/EGK rendelet elfogadásakor:

- a négy megabájt és annál nagyobb tárkapacitással rendelkező 3,5″ mikrolemezek, illetve egyéb 3,5″ mikrolemezek gyártási technológiájában lévő állítólagos különbségek ellenére alapvető fizikai jellemzőik és végfelhasználásuk azonos volt, és

- az összes 3,5″ mikrolemez egymással nagymértékben felcserélhető volt.

Ennek eredményeként az összes 3,5″ mikrolemezt, tárkapacitásuktól függetlenül, egységes terméknek és a hatályban lévő vámok alá tartozónak tekintették.

A Tanács ezeket a megállapításokat a 2861/93/EGK rendeletében erősítette meg.

(E) A TERMÉKEK MEGLÉVŐ INTÉZKEDÉSEK HATÁLYA ALÓLI KIZÁRÁSÁRA BENYÚJTOTT ÉRVEK

1. Beadvány a Sony, a Fuji Film és a Hitachi Maxell részéről

(12) A Sony és a Fuji Film bizonyítékot nyújtott be arra vonatkozóan, hogy a 200 megabájt tárkapacitással rendelkező, "HiFD" néven ismert 3,5″ mikrolemezeket vegyesvállalat keretein belül fejlesztették ki. A két vállalat szerint a HiFD lemezeket ki kell zárni az intézkedések hatálya alól azon az alapon, hogy fizikai jellemzőik és végfelhasználásuk olyan feltűnően különbözik a vizsgálat alá eső 3,5″ mikrolemezekétől, hogy azok más 3,5″ mikrolemezekkel együtt nem tekinthetők egységes terméknek.

(13) Hasonlóképpen, a Hitachi Maxell bizonyítékot nyújtott be arra vonatkozóan, hogy ugyancsak kifejlesztették a 120 megabájt tárkapacitással rendelkező, "Superdisk LS-120" néven ismert 3,5″ mikrolemezeket. A vállalat szerint a Superdisk LS-120 lemezeket szintén ki kell zárni az intézkedés hatálya alól ugyanazon az alapon, mint a HiFD lemezek esetében.

Fizikai jellemzők

(14) E vállalatok szerint a hagyományos 3,5″ mikrolemez formával rendelkező HiFD és Superdisk LS-120 mikrolemezek jellemzői a következők:

i. Sávsűrűség és kódolási sémák: A lemezek 200 MB vagy 120 MB tárkapacitással rendelkeznek, amely 130-, illetve 83-szorosa a hagyományos 3,5″ mikrolemez kapacitásának. A nagyobb kapacitást a sávsűrűség és a lineáris rögzítési sűrűség megnövelésével, valamint hatékonyabb adatkódolási sémákkal érik el.

ii. Sávkövetési technológia: A lemezek 3450 vagy 2490 sávval rendelkeznek hüvelykenként (TPI) a hagyományos 3,5″ mikrolemezek 135 sávjával szemben. A nagyobb sűrűséget a mikrolemezek olvasásához és azokra történő íráshoz "mágneses szervóhajtású sávkövetéses" technológia (HiFD lemezek esetében) vagy "optikai folyamatos szervóhajtású sávkövetéses" technológia (Superdisk LS-120 lemezek esetében) használatával érik el, amely egyaránt automatikusan a célsávra vezeti az olvasófejet mágneses vagy optikai úton. A hagyományos 3,5″ mikrolemezek esetében a vezérlőfej helyzetének állítása mechanikusan történik. Következésképpen a HiFD és a Superdisk LS-120 meghajtóegységek, a hagyományos 3,5″ mikrolemezeknél használtakhoz képest egyaránt teljesen új típusú mágneses fejet használnak.

iii. Részecskehordozó: A hagyományos 3,5″ mikrolemezekhez képest nagyobb a mágneses koercitív erejük és vékonyabb a mágneses rétegük.

iv. Kompatibilitás: A hagyományos 3,5″ mikrolemez-meghajtóval nem olvashatók. A hagyományos mikrolemezekről hiányzó azonosító és felismerő lyukakkal rendelkeznek és teljes kapacitásuk csak akkor használható ki, ha HiFD vagy Superdisk LS-120 meghajtóegységekbe helyezik azokat. A HiFD és a Superdisk LS-120 meghajtóegységek azonban visszafelé egyaránt kompatíbilisek a 3,5″ mikrolemezekkel, mivel képesek olvasni a hagyományos mikrolemezekről és írni azokra. A hagyományos 3,5″ mikrolemezek azonban nem érik el a HiFD mikrolemezek vagy Superdisk LS-120 mikrolemezek tárkapacitását, ha azokra HiFD vagy Superdisk LS-120 meghajtóegységek írnak.

v. Adatátvitel: Meghajtójukban 3600 vagy 720 percenkénti fordulatszámot érnek el, míg a hagyományos 3,5″ mikrolemez percenkénti fordulatszáma 300. Ez másodpercenként 3600 illetve 680 kilobájt adatátviteli sebességet tesz lehetővé a hagyományos 3,5″ mikrolemezek másodpercenkénti 60 kilobájtos teljesítményével szemben.

Végfelhasználások

(15) Az érintett vállalatok azt állították, hogy a HiFD és a Superdisk LS-120 lemezek végfelhasználása alapvetően különbözik a hagyományos 3,5″ mikrolemezekétől. Ezeket jellemzően nagyobb audio-, video-, grafikai és multimédia programok által létrehozott tároló fájlok céljára használják, amelyek igénylik a két nagy tárkapacitással rendelkező 3,5″ mikrolemez biztosította nagyobb kapacitást és gyorsabb átviteli sebességet. Ezek a felhasználások messze meghaladják a hagyományos 3,5″ mikrolemezek képességeit, amelyeket jellemzően kisebb munkafájlokhoz használnak, és nem cserélhetők fel a HiFD vagy Superdisk LS-120 lemezekkel.

Árképzés

(16) A kérelmező vállalatok szerint az egyrészről a HiFD és Superdisk LS-120 lemezek, és másrészről a hagyományos 3,5″ mikrolemezek közötti fizikai jellemzőkben megmutatkozó különbségek azok gyártási költségeiben és kiskereskedelmi árában tükröződnek. A 3,5″ mikrolemezek és a HiFD vagy Superdisk LS-120 lemezek közötti különbségeket mutatja a közöttük lévő árkülönbség. Valójában ez a különbség olyan mértékű, hogy a verseny gyakorlatilag semmilyen szinten nem létezik a 3,5″ mikrolemezek és a HiFD vagy Superdisk LS-120 között.

2. Egyéb beadványok

(17) Beadványok érkeztek a Hongkongi Gazdasági és Kereskedelmi Hivataltól és a Hanny-től, amely bár gyárt 3,5″ mikrolemezeket, nem gyárt nagyobb kapacitású 3,5″ mikrolemezeket. Mindkét beadványban azzal érveltek, hogy a nagyobb kapacitású 3,5″ mikrolemezek és a hagyományos 3,5″ mikrolemezek nem hasonló termékek, és ezért azokat ki kell zárni.

(F) ÉRVEK A TERMÉKEK MEGLÉVŐ INTÉZKEDÉSEK HATÁLYA ALÓLI KIZÁRÁSA ELLEN - AZ IMATION BEADVÁNYA

(18) Ugyancsak beadványt nyújtott be az Imation, amely egy amerikai székhelyű, az Amerikai Egyesült Államokban a közösségi piacon történő értékesítésre Superdisk LS-120 lemezeket gyártó vállalat leányvállalata. Az Imation együttműködött az előző vizsgálattal, amelynek eredményeként az Amerikai Egyesült Államokból származó behozatalra dömpingellenes vámokat vetettek ki, és vállalat-specifikus nulla dömpingellenes vámtarifával rendelkezik.

1. Fizikai jellemzők

(19) Az Imation szerint a memóriakapacitásban, tervezésben és az olvasási/írási folyamat technológiájában fellelhető különbségek nem gátolják azt, hogy a termékek az érintett termékkel azonos kategóriába tartozzanak, mindaddig, amíg alapvető jellemzőik és technológiájuk nem mutatnak lényeges különbségeket. Állításuk szerint a HiFD és a Superdisk LS-120 lemezek a hagyományos 3,5″ mikrolemezekkel megegyező alapvető fizikai, műszaki és/vagy kémiai jellemzőkkel rendelkeznek.

(20) Ez a beadvány nagy terjedelemben idézett a DRAM rendeletekből (a Japánból származó DRAM (dinamikus véletlen hozzáférésű memória) behozatalára vonatkozó ideiglenes dömpingellenes vám kivetéséről szóló, 1990. január 23-i 165/90/EGK bizottsági rendelet [9], és a Japánból származó DRAM behozatalára vonatkozó végleges dömpingellenes vám kivetéséről szóló, 1990. július 23-i 2112/90/EGK tanácsi rendelet [10]. Abban az esetben a Közösség azt az álláspontot követte, hogy a különböző sűrűségű és folyamatú DRAM-memóriák hasonlóságai lényegesebbek, mint azok memóriakapacitásban, tervezésben és folyamattechnológiában fellelhető különbségei.

(21) Az Imation azzal érvelt, hogy a 3,5″ mikrolemezeknél alkalmazott három alapvető memórianövelési technológia (részecskehordozó, sávsűrűség és kódolási sémák) az utóbbi 25 évben változatlan maradt.

A részecskehordozóval kapcsolatban azzal érveltek, hogy a mikrolemezek memóriájának és sebességének tekintetében végrehajtott számos és folytatólagos fejlesztések a mágneses rétegben lévő mágneses részecskék mérete és formája két alapvető elemének folyamatos finomításán, valamint a mágneses réteg vastagságán alapulnak.

A sávsűrűséget szervóhajtású sávkövetéses technológia alkalmazásával fejlesztették.

Az adatkódolás módszereit jobb kódolási sémákkal javították.

A nagy kapacitású mikrolemezek kifejlesztését régi jelenségként említették, mivel számos kísérlet történt ilyen 3,5″ mikrolemezek előállítására. Az alkalmazott alaptechnológia, azaz adatok tárolása mágneses közegen, változatlan maradt a hagyományos 3,5″ mikrolemezek és a nagy kapacitású mikrolemezek esetében egyaránt. A hagyományos 3,5″ mikrolemezek és a nagy kapacitású mikrolemezek mérete, kiterjedése, tervezése, felépítése és funkciója azonos. Ugyancsak érvként említették, hogy a HiFD lemezeknél alkalmazott szervóhajtású sávkövetéses technológia már évek óta az iparág rendelkezésére áll.

A további érvek szerint a felépítésbeli és megjelenésbeli különbségek nem fontosak; és a nagyobb kapacitású 3,5″ mikrolemezeken található, különböző felismerő lyukak pusztán funkcionális vonatkozásai a felépítésüknek. Az a tény, hogy a HiFD és a Superdisk LS-120 meghajtók visszafelé kompatíbilisek és képesek a 3,5″ mikrolemezekről olvasni, illetve írni azokra, egyértelműen azt jelzi, hogy a termékek, a technológiai fejlesztések ellenére nem különböznek lényegesen alapvető technológiájuk és felhasználásuk tekintetében.

2. Végfelhasználások

(22) A végfelhasználás tekintetében az Imation kijelentette, hogy a nagy kapacitású 3,5″ mikrolemezek alapvető felhasználása adatok tárolása hordozható közegen, ugyanúgy, mint a hagyományos 3,5″ mikrolemezek esetében. Az Imation nem értett egyet azzal a véleménnyel, hogy a végfelhasználás különbözik. Ugyancsak elutasították a Sony és a Fuji Film állítását, amely szerint a HiFD lemezek és a hagyományos 3,5″ mikrolemezek fizikai jellemzőinek különbözősége megmutatkozik előállítási és kiskereskedelmi áraikban. Az Imation szerint a megabájtonkénti kiskereskedelmi ár majdnem egy az egyhez aránylik a HiFD lemezek és a 3,5″ mikrolemezek esetében.

(G) A KÖZÖSSÉGI IPARÁG ÁLLÁSPONTJA

(23) A közösségi iparág, amelyet a Diskma képvisel, sem HiFD, sem Superdisk LS-120 lemezeket nem gyárt, és jelezte, hogy nincs kifogása az ellen, hogy ezeket a termékeket kizárják az 5. preambulumbekezdésben említett végleges dömpingellenes rendelet hatálya alól, mindaddig, amíg azok a közösségi vámhatóságok által megkülönböztethetők a hagyományos 3,5″ mikrolemezektől, és amíg kizárásuk nem teszi lehetővé a hatályban lévő vámok kikerülését.

(H) A VIZSGÁLAT MEGÁLLAPÍTÁSAI

1. A termékek különbözősége

Fizikai jellemzők

(24) A fenti magyarázat szerint a HiFD és Superdisk LS-120 lemezek tárkapacitása és sávsűrűsége többszöröse a hagyományos 3,5″ mikrolemezekének. A mágneses rétegek vékonyabbak, a hagyományos 3,5″ mikrolemezekénél magasabb koercitív erővel. Az új kódolási sémák, valamint a HiFD és a Superdisk LS-120 meghajtóegységein végrehajtott technológiai fejlesztések a hagyományos 3,5″ mikrolemezekéhez képest 11–60-szoros adatátviteli sebességet tesznek lehetővé.

(25) Ezenkívül a nagyobb kapacitású 3,5″ mikrolemezekről történő olvasáshoz és az azokra történő íráshoz szükséges meghajtóegységek jelentősen különböznek a hagyományos 3,5″ mikrolemezek meghajtóegységeitől. A hagyományos 3,5″ mikrolemezek meghajtói nem kompatíbilisek az új, nagyobb kapacitású mikrolemezekkel. Igaz, hogy a nagyobb kapacitású meghajtókat úgy tervezték, hogy visszafelé kompatíbilisek legyenek a hagyományos 3,5″ mikrolemezekkel. Ez a visszirányú kompatibilitás azonban teljes egészében a meghajtó technológiáján alapul és nem maguknak a mikrolemezeknek a fizikai jellemzőin. A visszirányú kompatibilitást két fej alkalmazásával érik el, amelyek egyike a megfelelő típusú nagyobb kapacitású mikrolemezekről történő olvasásra és azok írására, míg a másik a hagyományos 3,5″ mikrolemezekről történő olvasásra és azok írására szolgál. Így megdőlt az Imation állítása, mely szerint a nagyobb kapacitású mikrolemez meghajtók visszirányú kompatibilitása további bizonyíték arra nézve, hogy a két típusú mikrolemez egységes termék; a meghajtó fej nagyobb kapacitású mikrolemez-részegysége visszirányban önmagában nem kompatíbilis.

(26) Végezetül, a vizsgálat megmutatta, hogy jelenleg nem kapható olyan 3,5″ mikrolemez, amely a hagyományos 3,5″ mikrolemez és a HiFD vagy a Superdisk LS-120 közé esne.

Végfelhasználások

(27) Elismerték, hogy a legalapvetőbb szinten a 3,5″ mikrolemezek minden típusát elektronikus adatok rögzítésére használják, még akkor is, ha a HiFD és a Superdisk LS-120 lemezek a hagyományos 3,5″ mikrolemezek teljesítményét meghaladóan használhatók elektronikus fájlok tárolására. Ezért úgy ítélték meg, hogy a hagyományos 3,5″ mikrolemezek, valamint a HiFD és a Superdisk LS-120 lemezek végfelhasználásának kérdése önmagában nem elegendő annak a következtetésnek a levonására, hogy a hagyományos 3,5″ mikrolemezek, valamint a HiFD és a Superdisk LS-120 lemezek egységes terméket jelentenek.

2. Következtetés

(28) A vizsgálat megmutatta, hogy a hagyományos 3,5″ mikrolemezek és a nagy kapacitású mikrolemezek egyértelműen megkülönböztethetők fizikai és műszaki jellemzőik szempontjából. A szóban forgó termék, amelyre a felülvizsgálati kérelem irányult, technológiai ugrást képvisel a korábbi vizsgálatok tárgyát képező mikrolemezekhez képest. A nagyobb kapacitású mikrolemezek fizikai jellemzői, valamint a használatukhoz szükséges technológia olyan, ami különálló termékként különbözteti meg azokat a hagyományos 3,5″ mikrolemezektől. Az a tény, hogy az új, nagyobb kapacitású mikrolemezek hasonlítanak a hagyományos 3,5″ mikrolemezekhez, nem tekinthető elegendő oknak arra nézve, hogy a nagyobb kapacitású mikrolemezek a felülvizsgálat tárgyát képező rendeletek hatálya alatt maradjanak.

(29) Az előzőek figyelembevételével a Tanács úgy ítéli meg, hogy indokolt a HiFD és a Superdisk LS-120 lemezek kizárása a felülvizsgálat tárgyát képező rendeletek által előírt intézkedések hatálya alól.

(30) A Tanács ezért úgy döntött, hogy ki kell zárni az említett rendeletek által előírt dömpingellenes intézkedések hatálya alól minden, 120 MB vagy annál nagyobb kapacitással rendelkező 3,5″ mikrolemezt, amelyek akár a HiFD mágneses szervóhajtású sávkövetéses technológiáját, akár a Superdisk LS-120 optikai folyamatos szervóhajtású sávkövetéses technológiáját alkalmazzák, ennek a felülvizsgálatnak a kezdeményezéséről szóló felhívás kihirdetésének napjával kezdődő hatállyal, azaz 1998. december 17-étől. Az érdekelt feleket, ideértve a közösségi iparágat, értesítették ezekről a megállapításokról. A fenti tényekről és döntésekről történő tájékoztatást követően az Imation képviselői további írásbeli nyilatkozatokat tettek a HiFD és a Superdisk LS-120 kizárásával kapcsolatban a felülvizsgálat tárgyát képező rendeletek által előírt intézkedések hatálya alól. Azok azonban semmilyen olyan információt vagy érvet nem tartalmaztak, amelyek – vizsgálatuk után – a Tanácsot fenti döntéseinek megváltoztatására késztették volna.

(31) A szóban forgó dömpingellenes intézkedések hatálya alól kizárt 3,5″ mikrolemezek importőrei kérelmet nyújthatnak be az illetékes vámhatósághoz az 1998. december 17. és e rendelet hatályba lépése közötti időszakban befizetett dömpingellenes vámok visszatérítése iránt.

ELFOGADTA EZT A RENDELETET:

1. cikk

A 2861/93/EGK rendelet 1. cikkének (1) bekezdése helyébe a következő rendelkezés lép:

"(1) A Japánból, Tajvanból és a Kínai Népköztársaságból származó, azex85232090 (Taric-kód: 85232090*40) vámtarifaszám alá tartozó, kódolt digitális számítógépes információ rögzítésére és tárolására használt 3,5″ mikrolemezek behozatalára végleges dömpingellenes vám kerül kivetésre, a 120 MB vagy annál nagyobb tárkapacitással rendelkező, optikai folyamatos szervóhajtású sávkövetéses technológián, vagy mágneses szervóhajtású sávkövetéses technológián alapuló 3,5″ mikrolemezek kivételével."

2. cikk

A 2199/94/EK rendelet 1. cikkének (1) bekezdése helyébe a következő rendelkezés lép:

"(1) A Hongkongból és a Koreai Köztársaságból származó, az ex85232090 (Taric-kód: 85232090*40) vámtarifaszám alá tartozó, kódolt digitális számítógépes információ rögzítésére és tárolására használt 3,5″ mikrolemezek behozatalára végleges dömpingellenes vám kerül kivetésre, a 120 MB vagy annál nagyobb tárkapacitással rendelkező, optikai folyamatos szervóhajtású sávkövetéses technológián, vagy mágneses szervóhajtású sávkövetéses technológián alapuló 3,5″ mikrolemezek kivételével."

3. cikk

A 663/96/EK rendelet 1. cikkének (1) bekezdése helyébe a következő rendelkezés lép:

"(1) A Malajziából, Mexikóból és az Amerikai Egyesült Államokból származó, az ex85232090 (Taric-kód: 85232090*40) vámtarifaszám alá tartozó, kódolt digitális számítógépes információ rögzítésére és tárolására használt 3,5″ mikrolemezek behozatalára végleges dömpingellenes vám kerül kivetésre, a 120 MB vagy annál nagyobb tárkapacitással rendelkező, optikai folyamatos szervóhajtású sávkövetéses technológián, vagy mágneses szervóhajtású sávkövetéses technológián alapuló 3,5″ mikrolemezek kivételével."

4. cikk

Az 1821/98/EK rendelet 1. cikkének (1) bekezdése helyébe a következő rendelkezés lép:

"(1) Az Indonéziából származó, az ex85232090 (Taric-kód: 85232090*40) vámtarifaszám alá tartozó, kódolt digitális számítógépes információ rögzítésére és tárolására használt 3,5″ mikrolemezek behozatalára végleges dömpingellenes vám kerül kivetésre, a 120 MB vagy annál nagyobb tárkapacitással rendelkező, optikai folyamatos szervóhajtású sávkövetéses technológián, vagy mágneses szervóhajtású sávkövetéses technológián alapuló 3,5″ mikrolemezek kivételével."

5. cikk

Az 1335/1999/EK rendelet 1. cikk (1) bekezdése helyébe a következő rendelkezés lép:

"(1) Az Indonéziából származó, és a PT Betadiskindo Binatama által a Közösségbe történő exportra gyártott és értékesített, az ex85232090 (Taric-kód: 85232090*40) vámtarifaszám alá tartozó, kódolt digitális számítógépes információ rögzítésére és tárolására használt 3,5″ mikrolemezek behozatalára végleges dömpingellenes vám kerül kivetésre, a 120 MB vagy annál nagyobb tárkapacitással rendelkező, optikai folyamatos szervóhajtású sávkövetéses technológián, vagy mágneses szervóhajtású sávkövetéses technológián alapuló 3,5″ mikrolemezek kivételével."

6. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1998. december 17-étől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. november 29-én.

a Tanács részéről

az elnök

S. Niinistö

[1] HL L 56., 1996.3.6, 1. o. A legutóbb a 905/98/EK rendelettel (HL 128. szám, 1998.4.30, 18. o.) módosított rendelet.

[2] HL L 262., 1993.10.21., 4. o.

[3] HL C 394., 1998.12.17., 21. o.

[4] HL L 236., 1994.9.10, 2. o.

[5] HL L 92., 1996.4.13, 1. o.

[6] HL L 236., 1998.8.22, 1. o. A 2152/98/EK bizottsági rendelettel ( HL L 271., 1998.10.8, 9. o.) módosított rendelet.

[7] HL L 159., 1999.6.25, 14. o.

[8] HL L 95., 1993.4.21, 5. o.

[9] HL L 20., 1990.1.25, 5 o.

[10] HL L 193., 1990.7.25, 1. o. A legutóbb a 2967/92/EGK rendelettel (HL L 299., 1992.10.15., 4. o.) módosított rendelet.

--------------------------------------------------